Oqo na noqu sau ni taro vua e dua na taukei ni bisinisi ka taro vakasala tiko ena ulutaga e ra “Domo Ni Taukei”
Vinaka sara vakalevu na taro vakasala kei na vakavure vakasama. Oqo e dua na vanua ka dodonu mera rai kina na turaga kei ira na marama i taukei veiliutaki ena veitabana vakamatanitu(public sector) kei na veitabana vakabisinisi(private sector). Na sala ni toso cake ni kawa i taukei ena vuravura ni bisinisi e sega ni vakatautaki ena nodra kaukauwa se ‘road block’ o ira na Idia. E vakatau ena noda yalovata o i keda na kawa i taukei ka da tu ena veitabana lelevu se lailai vakacakacaka. E sega talega ni tiko ena blue print. Me vaka ni da sa raica, ni blue print e tosoi cake ga kina e dua nai lawalawa lailai sara, ka da sega ni umani vata taucoko ena kena wasei vakarabailevu na tiki ni ‘pie’. E dua nai lawalawa ka dau kania vakalevu na tiki ni ‘pie’ o ya ko iratou na Fiji Indeginous Business Council (FIBC), ia o ya e dua tale na veitalanoa. Na toso cake ni bisinisi taukei e tiko ga ena ligada na i taukei. O keda e da taukena se da ‘influence’ taka tu na kabani levu duadua ena dua na vanua, o ya na matanitu (Government), ka sega ni dodonu me tao tiko kina vakalevu na noda bisinisi. Na kaukauwa ni toso se ‘thrust’ ni bisinisi i taukei ena vakatau vakalevu mai na veitokoni mai vei ira na noda ka ra tiko ena veitabana vakamatanitu. Kevaka o iko e dua vei ira nai liuliu ena tabana o tiko kina, e kena i balebale ni tu vei iko na ‘power to influence’. Kevaka o sega ni o cakava tiko, ia, oqori e dua na vuna e sega ni toso vinaka tiko kina eso na bisinisi taukei. Tu vakadua, kua ni raikivi. Veivuke. Dodoka na ligamu, baleta ni dua na bisinisi i taukei e gadreva na nomu veivuke. Kevaka e dua na gauna eda bau sotava na i taukei ka gadrevi vakalevu kina na veilomani, na cakacaka vata, na duavata, na veitauri liga, na veimaroroi, ia oqo sara ga na gauna o ya. Au vakamasuti kemuni tiko kina na veiliutaki kei kemuni na cakacaka ena veitabana vakamatanitu kei na vei kabani eso mo ni veivuke ena kena dolavi na katuba ni torocake ni bisinisi taukei.
fij_Latn fij_Latn